Patricio O’Ward

Patricio „Pato“ O’Ward Junco (* 6. máj 1999, Monterrey, Mexiko) je mexický automobilový pretekár, ktorý od roku 2019 súťaží v severoamerickej formulovej sérii IndyCar Series, kde preteká za tím Arrow McLaren SP. V sezóne 2021 skončil na celkovom treťom mieste. Doteraz vyhral O’Ward štyri preteky v šampionáte IndyCar Series a v 20 sa umiestnil na stupňoch víťazov.

Kariéra 
Patricio O’Ward sa narodil v Monterrey na severovýchode Mexika a vyrastal v texanskom San Antoniu. V šiestich rokoch začal pretekať na motokárach. 2013 prešiel na preteky formúl a zúčastnil sa rôznych severoamerických šampionátov.

V roku 2017 vytvorili O’Ward a američan James French jazdeckú dvojicu tímu Performance Tech Motorsports v šampionáte IMSA WeatherTech SportsCar Championship. Dvojica získala sedem víťazstiev v triede LMPC, vrátane úspechov na 24 hodín Daytony a 12 hodín Sebringu. Sezónu ukončili na prvom mieste v hodnotení LMPC. V tom istom roku debutoval aj v sérii Indy Lights, najvyššej juniorskej kategórii severoamerických formulových pretekov, porovnateľnej so seriálom GP2/Formula 2. V nasledujúcom roku sa „Pato“ stal šampiónom Indy Lights, keď vyhral deväť zo 17 sezónnych podujatí. Po zisku titulu debutoval O’Ward v záverečných pretekoch sezóny IndyCar v Sonome, kde skončil na 9. mieste.

V sezóne 2019 sa zúčastnil ôsmich zo 17 pretekov IndyCar. Bol taktiež prijatý do vývojového programu Red Bull Racing a ako ich junior sa zúčastnil niekoľkých pretekov vo Formule 2 a japonskej Super Formuly. Na konci roka opustil Patricio O’Ward juniorský program, aby dostal v roku 2020 zmluvu na celú sezónu u tímu Arrow McLaren SP. Vo svojej prvej kompletnej sezóne v IndyCar získal štyri pódiá a skončil celkovo štvrtý.

V roku 2021 vyhral O’Ward na okruhu Texas Motor Speedway svoje prvé preteky v seriáli IndyCar. Nasledoval ďalší triumf na pretekoch v Detroite. Pred záverečnými pretekmi sezóny mal ako druhý v priebežnom poradí jazdcov šancu získať titul, no kvôli poškodenému hnaciemu hriadeľu musel z pretekov odstúpiť a v šampionáte skončil tretí. 2022 vyhral „Pato“ Indy Grand Prix of Alabama a druhé preteky na okruhu Iowa Speedway, a v pretekoch Indianapolis 500 skončil druhý, čo je jeho doteraz najlepšie umiestnenie na tomto prestížnom podujatí. Ako jazdec tímu McLaren sa zúčastnil aj prvého voľného tréningu na Veľkej cene Abú Zabí vo Formule 1. V roku 2023 O’Ward síce nevyhral žiadne preteky, ale sedemkrát sa umiestnil na stupňoch víťazov, čo je viac ako v ktorejkoľvek inej sezóne jeho doterajšej kariéry v IndyCar.

Štatistika

Celá kariéra

IndyCar Series

Víťazstvá 
 2021: XPEL 375 (Fort Worth)
 2021: Chevrolet Detroit Grand Prix – Race 2 (Detroit)
 2022: Honda Indy Grand Prix of Alabama (Birmingham)
 2022: Hy-Vee IndyCar Race Weekend – Race 2 (Newton)

Jednotlivé výsledky 

Legenda:

Pole Position (+ 1 bod)
Najrýchlejšie kolo pretekov
Líder v šampionáte jazdcov
*: Najviac kôl vo vedení (+ 3 body)
L: Minimálne jedno kolo vo vedení (+ 1 bod)
Výsledok kvalifikácie na Indy 500 je označený horným indexom.

Iné projekty

Referencie 

Narodenia 6. mája
Narodenia v 1999
Mexickí automobiloví pretekári
IndyCar Series